Edited By OdishaReporter Bureau | By R J
On Nov 1, 2019
Share
ମେଲବର୍ଣ୍ଣ: ପୁଣି ନିଜ ବ୍ୟାଟର ଚମକ ଦେଖାଇଛନ୍ତି ଅଷ୍ଟ୍ରେଲିଆର ବିସ୍ଫୋରକ ଓପନିଂ ବ୍ୟାଟ୍ସମ୍ୟାନ୍ ଡେଭିଡ୍ ୱାର୍ଣ୍ଣର୍। ପ୍ରଥମ ମ୍ୟାଚରେ ଶତକ, ଦ୍ୱିତୀୟ ମ୍ୟାଚରେ ଅପରାଜିତ ଅର୍ଦ୍ଧଶତକ ଏବଂ ଶୁକ୍ରବାର ୱାର୍ଣ୍ଣରଙ୍କ ଆଉ ଏକ ଦମଦାର ଇନିଂସ୍ ବଳରେ ଅଷ୍ଟ୍ରେଲିଆ ତୃତୀୟ ଟି-୨୦ ମ୍ୟାଚରେ ଶ୍ରୀଲଙ୍କାକୁ ୭ ୱିକେଟରେ ପରାସ୍ତ କରିଛି। ଏହି ବିଜୟ ସହ ଅଷ୍ଟ୍ରେଲିଆ ତିନିମ୍ୟାଚ୍ ବିଶିଷ୍ଟ ଟି-୨୦ ସିରିଜକୁ ୩-୦ରେ ପୋଛି ନେଇଛି। ତୃତୀୟ ମୁକାବିଲାରେ ଶ୍ରୀଲଙ୍କା ଦ୍ୱାରା ଧାର୍ଯ୍ୟ ୧୪୩ ରନର ବିଜୟଲକ୍ଷ୍ୟକୁ ଅଷ୍ଟ୍ରେଲିଆ ୧୭.୪ ଓଭରରେ ୩ ୱିକେଟ୍ ହରାଇ ହାସଲ କରି ନେଇଛି।
ଆହୁରି ପଢ଼ନ୍ତୁ
ଭାରତ ବିପକ୍ଷରେ ବାଂଲାଦେଶର ରେକର୍ଡ ଶୂନ
ଲକ୍ଷ୍ୟର ପିଛା କରୁଥିବା ଅଷ୍ଟ୍ରେଲିଆ ଭଲ ଆରମ୍ଭ କରିଥିଲା। କ୍ୟାପଟେନ୍ ଆରୋନ୍ ଫିଞ୍ଚ୍ ଓ ୱାର୍ଣ୍ଣର ପ୍ରଥମ ୱିକେଟ୍ ପାଇଁ ୬୯ ରନର ଭାଗୀଦାରୀ କରିଥିଲେ। ଫିଞ୍ଚ୍ ବ୍ୟକ୍ତିଗତ ୩୭ (୨୫ ବଲ୍‌, ୧ ଚୌକା, ୩ ଛକା) ରନ୍ କରି ପ୍ୟାଭିଲିୟନ୍ ଫେରିଥିଲେ। ତାଙ୍କ ସ୍ଥାନ ପୂରଣ କରିବାକୁ ଆସିଥିବା ଷ୍ଟିଭେନ୍ ସ୍ମିଥ୍ ମାତ୍ର ୧୩ ରନ୍ କରି ଆଉଟ୍ ହୋଇଥିଲେ। ବେନ୍ ମ୍ୟାକଡରମଟ୍ଟ (୫) ମଧ୍ୟ ନିରାଶ କରିଥିଲେ। ତେବେ ୱାର୍ଣ୍ଣର୍ ଓ ଆଲେକ୍ସ ଟର୍ଣ୍ଣର ଚତୁର୍ଥ ୱିକେଟ୍ ପାଇଁ ଅପରାଜିତ ୪୬ ରନ୍ ଯୋଡ଼ି ଅଷ୍ଟ୍ରେଲିଆକୁ ଆଉ ଏକ ସହଜ ବିଜୟ ଭେଟି ଦେଇଥିଲେ। ୱାର୍ଣ୍ଣର୍ ୫୦ ବଲରେ ୪ ଚୌକା ଓ ୧ ଛକା ସହ ୫୭ ରନ୍ ଏବଂ ଟର୍ଣ୍ଣର ୨୨ (୧୫ ବଲ୍‌, ୨ ଛକା) ରନ୍ କରି ଅପରାଜିତ ଥିଲେ।
ଏହା ପୂର୍ବରୁ ଆମନ୍ତ୍ରଣ ପାଇ ପ୍ରଥମେ ବ୍ୟାଟିଂ କରିଥିବା ଶ୍ରୀଲଙ୍କା ନିର୍ଦ୍ଧାରିତ ୨୦ ଓଭରରେ ୬ ୱିକେଟ୍ ହରାଇ ୧୪୨ ରନ୍ କରିଥିଲା । ଟିମ୍ ପକ୍ଷରୁ କୁଶଲ ପରେରାଙ୍କୁ ଛାଡ଼ି ଦେଲେ ଅନ୍ୟ କୌଣସି ବ୍ୟାଟ୍ସମ୍ୟାନ୍ ବଡ଼ ଇନିଂସ୍ ଖେଳିବାରେ ସଫଳ ହୋଇନଥିଲେ। ପରେରା ୪୫ ବଲରେ ୪ ଚୌକା ଓ ୧ ଛକା ସହ ସର୍ବାଧିକ ୫୭ ରନ୍ କରିଥିଲେ। ଅନ୍ୟମାନଙ୍କ ମଧ୍ୟରେ ଅଭିସ୍କା ଫର୍ଣ୍ଣାଣ୍ଡେ (୨୦), କୁଶଲ ମେଣ୍ଡିସ୍ (୧୩), ଶେହାନ୍ ଜୟସୁରିୟା (୧୨) ନିରାଶ କରିଥିବା ବେଳେ ଭାନୁକା ରାଜପାକସା ୧୭ ଓ କ୍ୟାପଟେନ୍ ଲସିଥ୍ ମାଲିଙ୍ଗା ୮ ରନ୍ କରି ଅପରାଜିତ ଥିଲେ। ଅଷ୍ଟ୍ରେଲିଆ ପକ୍ଷରୁ ମିଚେଲ୍ ଷ୍ଟାର୍କ, କେନ୍ ରିଚାର୍ଡସନ୍ ଓ ପ୍ୟାଟ୍ କମିନ୍ସ ୨ଟି ଲେଖାଏ ୱିକେଟ୍ ପାଇଥିଲେ। ସିରିଜରେ ସର୍ବାଧିକ ରନ୍ କରିଥିବା ୱାର୍ଣ୍ଣର୍ ଉଭୟ ମ୍ୟାନ୍ ଅଫ୍ ଦି ମ୍ୟାଚ୍ ଏବଂ ସିରିଜ୍ ବିବେଚିତ ହୋଇଛନ୍ତି।
Subscribe to our newsletter